[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.6.2008 г.

COM(2008) 368 окончателен

ДОКЛАД НА КОМИСИЯТА

Доклад за политиката в областта на конкуренцията за 2007 година {SEC(2008)2038}

1. През 2007 г. политиката на конкуренция продължи да подобрява функционирането на пазарите в полза на европейските потребители и на бизнеса . Това доведе inter alia до разследвания и налагане на санкции за антиконкурентно поведение на участници на пазара, както и до противодействие на антиконкурентни пазарни структури и прилагане на регулаторни механизми в ключови сектори на икономиката. Политиката на конкуренция беше заложена и във всеобхватната програма за икономически реформи на Комисията —Лисабонската стратегия.

2. В първата част на този доклад е представен преглед на начина, по който бяха доразвити и прилагани инструментите на политиката на конкуренция , а именно правилата в областта на антитръста, концентрациите и държавните помощи. Във втората част се дискутира как тези и други инструменти бяха приложени в избрани сектори . В третата част се прави преглед на сътрудничеството в рамките на Европейската мрежа по конкуренция и с националните съдилища. В четвъртата част са разгледани международни дейности. И накрая, в петата част е представено кратко описание на междуинституционалното сътрудничество. Повече информация може да се намери в подробния работен документ за служители на Комисията и на интернет страницата на Генерална дирекция „Конкуренция“[1].

1. ИНСТРУМЕНТИ

1.1. Антитръст — членове 81 и 82 от Договора за ЕО

1.1.1. Формулиране на правила и политика

3. Освен санкции за наказване и предотвратяване на картели, ефективната борба срещу тази най – вредна форма на антиконкурентно поведение изисква наличие на стимули за участниците да предоставят сведения за съществуването на картели. Политиката на Комисията за освобождаване от глоби или намаляване на техния размер предлага стимули за участниците в картели да съобщят за техните незаконни практики. През декември 2006 г. беше въведено преработено Известие относно освобождаване от глоби или намаляване на техния размер (Известието от 2006 г.)[2]. Това е третото Известие относно политиката на освобождаване от глоби или намаляване на техния размер след по-ранните версии от 1996 г. и 2002 г. Комисията получи 20 заявления за освобождаване от глоби [3] и 11 заявления за намаляване размера на глобите въз основа на Известието от 2006 г. от датата на неговото въвеждане до края на 2007 г.

4. Зелената книга на Комисията от 2005 г. относно действия при вреди, причинени от нарушаване на антитръстовите правила на ЕС, получи категорична подкрепа в една резолюция на Европейския парламент, в която Комисията беше призована да изготви Бяла книга с подробни предложения за осигуряване на по-ефективни искове за установяване на вреди вследствие на нарушаване на антитръстовите правила[4]. При изготвянето на Бялата книга Комисията проведе широк кръг от консултации с представители на правителствата на държавите-членки, съдии от националните съдилища, представители на индустрията, организации на потребителите, правната общност и много други заинтересовани страни.

1.1.2. Прилагане на правилата

5. Комисията продължи да отдава първостепенен приоритет на разкриването, разследването и санкционирането на картели, като се фокусира върху важни твърди картели , най-вече тези с европейски или световен мащаб. Комисията издаде осем окончателни Решения[5] в които налага глоби на 41[6] предприятия с общ размер 3,334 милиарда EUR (в сравнение със седем окончателни решения, 41[7] глобени предприятия и общ размер на глобите 1,846 милиарда EUR през 2006 г.). В дело Асансьори и Ескалатори Комисията наложи най-голямата глоба, налагана досега при картелен случай (992 милиона EUR), както и най-голямата глоба, налагана на едно предприятие за участие в картел (477 милиона EUR[8]).

6. По своя собствена инициатива Комисията е успяла да разкрие редица картели. Последните дела Асансьори и Ескалатори, Закопчалки, Професионални видеокасети и Плоско стъкло показват, че независимо от факта, че политиката на Комисията за освобождаване от глоби или намаляване на техния размер е ефективен инструмент за разкриването на картели, при разкриването на картелно поведение Комисията не разчита само на доказателства, предоставени от кандидати, подали молба за освобождаване от глоби или намаляване на техния размер. Комисията продължава да отдава голямо значение на такива ex officio разследвания, които могат да се получат в резултат на наблюдение на пазара, провеждане на секторни проучвания, подаване на жалби и чрез националните органи по конкуренция в Европейската мрежа по конкуренция.

7. Комисията предприе последващи мерки във връзка със стартиралото през 2005 г. секторно проучване в сферата на финансовите услуги, като взе решения за забрана съгласно член 81 от Договора за ЕО по отношение на Groupement des Cartes Bancaires, Morgan Stanley/Visa и MasterCard , всички тези дела касаещи системи за картово разплащане. (вж. 2.2. по-долу).

8. Комисията продължи да санкционира злоупотребите с господстващо положение , не на последно място в мрежовите индустрии, които са от ключово значение за конкурентноспособността в Европа. На 4 юли Комисията прие решение срещу титулярния далекосъобщителен оператор на Испания Telefónica за много сериозна злоупотреба с неговото господстващо положение на широколентовия пазар в Испания. Наложената глоба възлиза на 151 875 000 EUR. От 2001 г. до 2006 г. Telefónica е злоупотребявала с господстващо си положение чрез свиване на разликата между цените на едро, предлагани на конкурентите на дружеството, и цените на дребно, предлагани на собствените потребители на Telefónica.

9. На 11 октомври Комисията прие решение по член 9, отнасящо се до договорите за дългосрочни доставки на природен газ, сключени от Distrigas в Белгия. Съгласно това решение Комисията утвърждава като правно обвързващи до 2011 г. серия от ангажименти, предложени от Distrigas в отговор на опасенията на Комисията, възникнали в хода на проведено разследване по член 82. Целта на тези ангажименти е да се гарантира, че Distrigas не обвързва прекаленоголяма част от потребители за повече от една година напред, като същевременно на Distrigas се позволява колкото е възможно по-голяма гъвкавост в управлението на портфолиото си от договори.

1.2. Държавни мерки

10. През юни Комисията приключи процедура за нарушение съгласно член 226 от Договора за ЕО срещу Република Чехия, която е ограничила правомощията на чешкия орган по конкуренция да прилага членове 81 и 82 от Договора за ЕО при антиконкурентно поведение в сектора на електронните съобщения[9]. След представяне на обосновано становище през март[10], спорната разпоредба в Закона за конкуренцията на Република Чехия беше отменена и правилата на конкуренцията на ЕО могат вече изцяло да се прилагат от чешкия орган по конкуренция.

11. На 31 май Комисията получи уведомление относно придобиването на съвместен контрол от страна на Enel и Acciona върху Endesa и разреши сделката безпоставяне на условия на 5 юли. Въпреки това, когато Enel и Acciona поискаха от регулаторния орган на Испания в областта на енергетиката (CNE) да одобри придобиването, той обвърза одобрението на сделката с изпълнението на ред задължения. На 5 декември Комисията прие решение въз основа на член 21 от Регламента на ЕО за сливанията [11], като обяви, че частично измененото решение на CNE нарушава цитираната разпоредба.

1.3. Контрол върху концентрациите

1 .3.1. Формулиране на правила и политика

12. На 10 юли Комисията прие Консолидирано Юрисдикционно Известие на Комисията съгласно Регламента за сливанията („Юрисдикционното известие“ или „Известието“)[12], за да предостави по-добри указания по юрисдикционните въпроси, свързани с контрола върху концентрациите. Юрисдикционното известие замества четирите предишни Известия от 1998 г.[13], в които се разглеждат юрисдикционни въпроси от 1998 г. съгласно предишния Регламент за сливанията 4064/89. С изключение на препращанията към по-висша инстанция, новото Известие включва в един документ всички юрисдикционни въпроси, които са свързани с установяването на компетентността на Комисията съгласно Регламента за сливанията.

13. На 28 ноември Комисията прие Насоки относно оценяването на нехоризонтални сливания съгласно Регламента за сливанията. Нехоризонталните сливания включват вертикални сливания, като придобиването на доставчик от клиент (напр. производител на автомобили придобива доставчик на скоростни кутии) и конгломератни сливания, които се отнасят до дружества, чиято дейност е допълваща или свързана по някакъв друг начин (напр. дружество за производство на ножчета за бръснене купува дружество за производство на пяна за бръснене). Насоките за нехоризонталните сливания допълват съществуващите Насоки за хоризонталните сливания, касаещи сливането на дружества, които се конкурират на един и същи пазар.

14. За да изясни своята политика по отношение на средствата за защита при контрола върху концентрациите, Комисията започна публична консултация по Проекта за Преработено Известие за поставяне на допълнителни условия при контрола върху концентрациите. Средствата за защита са изменения в условията на концентрация, предложени от страните по концентрацията, за да се елиминират евентуални опасения на Комисията относно конкуренцията. Преработеното Известие за поставяне на допълнителни условия ще актуализира и замести настоящото известие.

1.3.2. Прилагане на правилата

15. Концентрациите, за които Комисията беше уведомена, достигнаха рекорден брой — 402, което представлява повишение с повече от 12 % в сравнение с 356-те сделки, за които Комисията е била уведомена през 2006 г. През последното тримесечие на годината броят на уведомленията е намалял, както по отношение на предходните тримесечия, така и по отношение на последното тримесечие на 2006 г. Като цяло, през 2007 г. Комисията прие 396 окончателни решения, от които 368 бяха одобрени безусловно през първата фаза. От тези безусловно одобрении концентрации през първата фаза 238 (или 65 %) бяха приети по опростената процедура. Други 18 сделки бяха разрешени през първата фаза подопределени условия,.

16. Десет решения бяха приети след задълбочени разследвания във втора фаза. Пет от тях бяха разрешени безусловно, докато в четири случая разрешенията бяха предмет на условия. Една сделка — хоризонтално сливане , обхващащо предложение за придобиване на Aer Lingus от Ryanair , беше забранена (вж. 2.7. по-долу).

1.4. Контрол върху държавните помощи

1.4.1. Формулиране на правила и политика

17. Комисията продължи да прилага Плана за действие относно държавните помощи, стартиран през 2005 г. Комисията прие нов метод за определяне на референтните и сконтови лихвени проценти [14] , съобразени в по-голяма степен с пазарните принципи, като са взети предвид специфичното положение на дружеството или проекта.

18. Комисията стартира консултация относно проекта за Общ регламент за групово освобождаване („GBER“) в областта на държавните помощи[15]. Този регламент ще опрости и обедини в един текст пет съществуващи групови освобождавания за помощи за МСП, помощи за научноизследователска и развойна дейност в полза на МСП, помощи за трудова заетост, помощи за обучения и помощи за регионално развитие. В допълнение, обсегът на съществуващите групови освобождавания ще бъде разширен, за да обхване определени категории нови помощи. Предвижда се регламентът да бъде приет от Комисията през юни 2008 г.

19. На 13 юни Комисията реши да удължи прилагането на правилата съгласно Съобщение относно филмовата индустрия от 2001 г. най-късно до 31 декември 2009 г. Съобщението относно филмовата индустрия съдържа правила относно държавните помощи за кинематографични и други аудиовизуални дейности.

20. През 2007 г. Комисията стартира също и процедура на преразглеждане на Известието на Комисията за прилагане на членове 87 и 88 от Договора за създаване на EО по отношение държавните помощи под формата на гаранции . Проектът за Известие i) изяснява условията, отнасящи се до наличието или липсата на помощ под формата на гаранции и ii) определя съответния размер на помощта въз основа на пазарни референции и анализ на риска. Очаква се новото Известие да бъде прието от Комисията до края на май 2008 г.

1.4.2. Прилагане на правилата

21. След изключително големия брой уведомления за държавни помощи през 2006 г. (922), броят на нови случаи, за които беше получено уведомление от държавите-членки през 2007 г. се задържа на 777[16]. При все това този брой остава значително над нивата от 2004 г. и 2005 г. Освен това, спадът е свързан с ангажимента на Комисията да улесни отпускането на държавни помощи чрез групови освобождавания и да съсредоточи политиката върху видовете помощи, които нарушават конкуренцията в най-голяма степен. През 2007 г. държавите-членки са имали възможност да въведат 1100 мерки без предварително уведомяване на Комисията[17]. Това се съпоставя с 410 групово освободени мерки през 2006 г.

22. През 2007 г. Комисията прие 629 окончателни решения в областта на държавните помощи[18]. В преобладаващата част от случаите Комисията одобри мерките без официално разследване, като заключи, че разглежданата помощ е съвместима с правилата за държавни помощи (87 % от всички решения през 2007 г.) или, че не представлява държавна помощ (5 % от всички решения).

23. През 2007 г. Комисията публикува два доклада за държавните помощи[19]. Докладът от есента на 2007 г.[20] показва, че през последните шест години държавите-членки са се приближавали към целта на Европейския съвет за по-малко и по-целенасочени помощи. По-специално, 10-те нови държави-членки прогресивно са пренасочвали техните държавни помощи към хоризонтални цели от общ интерес, като регионално развитие, НИРД, МСП и опазване на околната среда.

24. През 2007 г. Комисията одобри картите на регионалните помощи [21] на България и Румъния, както и на Белгия, Кипър, Дания, Франция, Италия, Нидерландия и Португалия. В резултат картите на регионалните помощи, които обхващат периода 2007—2013 г., вече са одобрени за всички държави-членки. Комисията разреши отпускането на помощ за регионално развитие за редица крупни инвестиционни проекти [22].

25. Уведомленията за помощ за научноизследователска и развойна дейност и иновации, в процес на разглеждане към 1 януари, както и всички нови уведомления, получени през разглежданата година, бяха оценени въз основа на новата Рамка [23]. Комисията одобри 48 схеми за НИРД и/или иновации, за които е била уведомена. В допълнение, тя одобри четири ad hoc мерки за отпускане на помощи под допустимия праг, налагащ подробна оценка съгласно Глава 7 от Рамката. Комисията взе 8 решения с подробна оценка на помощи в големи размери за проекти съгласно Глава 7. Тя разреши редица проекти, финансирани от Агенцията за индустриални иновации на Франция[24]. Комисията одобри 19 схеми, за които е била уведомена съгласно насоките на Общността относно рисковия капитал[25].

26. Въпреки че помощите за обучение попадат в обхвата на Регламент за групово освобождаване[26], от Комисията се изисква да извършва оценка на проекти, които надвишават 1 милион EUR. В случая с GM Antwerp [27] Комисията счете част от държавната помощ, за която е била уведомена за несъвместима, тъй като тя е щяла да послужи за финансиране на дейности по обучение, които бенефициентът е щял да извърши, дори и без отпускането на помощ. В случаите с Fiat [28] и Club Med Guadeloupe [29] Комисията счете, че помощта е необходима и съвместима. В случая с DHL Leipzig/Halle [30] Комисията започна разследване, тъй като имаше съмнения дали DHL няма така или иначе да трябва да проведе обучението на своите служители.

27. На 10 октомври Комисията откри официална процедура по разследване във връзка с данъчни стимули за придобиването от испански дружества на значителни дялови участия в чужди дружества [31]. Данъчните мерки позволяват на испански дружества да начисляват амортизации за период от 20 години за нематериалните активи, произтичащи от придобиването на значителни дялови участия в чужди дружества, докато нематериалните активи, произтичащи от придобивания вътре в страната, не се ползват от подобна мярка.

28. Помощта за оздравяване и преструктуриране (R&R) на предприятия в затруднено положение може да се счита за правомерна, само ако са изпълнени строги условия. През 2007 г. Комисията прилагаше изменените правила, определени в Насоките на Общността за държавните помощи за оздравяване и преструктуриране на предприятия в затруднение от 2004 г.

29. В редица дела, свързани с отпускане на помощ за оздравяване Комисията подчерта за пореден път, че такъв вид помощ не е нищо повече от временна мярка, която да улесни подготовката на план за преструктуриране или ликвидация на предприятието. Съответно, в определени случаи Комисията откри официална процедура, тъй като помощта за оздравяване не е била изплатена обратно в рамките на законния краен срок от шест месеца, а не е бил представен и сериозен план за преструктуриране[32]. Комисията одобри редица дела за отпускане на помощ за преструктуриране[33]. В други случаи Комисията констатира, че помощта е несъвместима[34] или започна официално разследване поради съмнения относно съвместимостта[35].

30. Комисията постигна значителен напредък по отношение на по-ефективното и незабавно изпълнение на Решения, свързани с възстановяването на отпуснати помощи . Броят на решенията за възстановяване на помощи, които се очаква да бъдат изпълнени, е намалял от 60 в края на 2006 г. на 47 в края на 2007 г. Всичките 23 дела за възстановяване на помощи са приключени, като през 2007 г. бяха взети 9 нови решения за възстановяване на помощи.. От общо 8,9 милиарда EUR неправомерна или несъвместима помощ, която трябва да бъде възстановена съгласно приетите решения от 2000 г. насам, около 8,2 милиарда EUR (т.е. 91,2 % от цялата сума) са възстановени ефективно до края на 2007 г. Освен това, още 2,4 милиарда EUR са възстановени под формата на лихви. Съдебната практика и политиката в тази област също бяха обобщени в Известие[36].

1.5. Ролята на политиката на конкуренция в по-широка политическа рамка

31. На 11 декември Комисията преразгледа Лисабонската стратегия[37] и изготви предложения с оглед на следващия тригодишен цикъл (2008—2010)[38]. Предлага се по-нататъшно утвърждаване на конкуренцията в по-широката рамка на Лисабонската стратегия. Специален акцент е поставен върху необходимостта от засилване на мониторинга върху отделни сектори на пазара и от подобряване на регулирането, където е необходимо, като се набляга най-вече върху ключови услуги и мрежови индустрии[39]. Тези предложения са в съответствие с Прегледа на единния пазар, извършен от Комисията през 2007 г. Важността от реформи в областта на конкуренцията намери израз в значителния брой — както в относително, така и в абсолютно отношение — на препоръките, предложени за одобрение от Съвета съгласно член 99 от Договора за ЕО[40].

32. Например, прегледът предлага политиката на конкуренция да допринесе за постигането на целите на Лисабонската стратегия в секторите на природния газ, електричеството и финансовите услуги чрез доразвиване на секторните проучвания, стартирани през 2005 г.[41] На политиката на конкуренция се разчита като на допълващ инструмент във връзка с подобряване на усилията за своевременно осигуряване на оперативна съвместимост и стандартизация. В прегледа също се споменават „правилата на конкуренция“ сред политиките, в които ЕС със своя специфичен опит може да бъде полезен на своите ключови партньори. Това е тясно свързано с необходимостта да се гарантира лоялна конкуренция и равни условия на конкуренция на международно ниво[42].

2. Развитие на секторите

2.1. Енергия

33. В окончателния доклад относно секторното проучване на европейските пазари на природен газ и електричество, приет на 10 януари[43], се прави заключение, че много енергийни пазари (i) си остават с прекалено висока степен на концентрация; (ii) характеризират се с висока степен на вертикална интеграция (най-вече под формата на недостатъчно отделяне на дейностите по експлоатация на мрежи от снабдяването), както и с липсата на (iii) трансгранична интеграция и трансгранична конкуренция и (iv) прозрачност.

34. Опирайки се на тези констатации, на 19 септември Комисията даде ход на предложение за трети пакет за либерализация на европейските пазари на електричество и природен газ[44]. Той се фокусира най-вече върху (i) ефективното отделяне на преносните мрежи; (ii) засилването на правомощията и независимостта на регулаторните органи; (iii) сътрудничеството между регулаторните органи и (iv) сътрудничеството между операторите на системите за пренос.

35. В областта на антитръста, Комисията — в тясно сътрудничество с националните органи по конкуренция[45], фокусира вниманието си върху случаи на затваряне на пазара и сключване на тайни споразумения (поделяне на пазара) в секторите на електроенергията и природния газ, които се отнасят до основните области на неправилното функциониране на пазара. Случаите на затваряне на пазара обхващат практики по веригата на създадената стойност, в т.ч. затваряне на пазари надолу по веригата чрез дългосрочни договори с потребители на електроенергия; непочтени практики за затваряне достъпа на конкуренти до мрежи (напр. обсебване на мрежов капацитет и липса на инвестиции); затваряне на пазарите за продажба на електричество на дребно чрез повишаване на разходите на конкурентите посредством системата на балансиране[46]; затваряне на пазарите надолу по веригата чрез контрол върху инфраструктурата за внос на природен газ и дългосрочни договори за обществени поръчки за доставка на газ. Други въпроси, които са разследвани, включват, например, твърдения за манипулиране на цените на пазарите на електричество чрез намаляване на капацитета на генератори. Комисията има данни, че регулираните тарифи на електричеството в Италия[47], Испания[48] и Франция може да представляват държавна помощ за големи и средни предприятия, които са потребители на електроенергия.

2.2. Финансови услуги

36. На 10 януари Европейската комисия публикува окончателния доклад по проведеното от нея секторно проучване на европейските пазари за банкиране на дребно [49], който обхваща разплащателни карти и системи за (безкартово) разплащане, текущи сметки и свързаните с тях услуги. Резултатите потвърдиха факта, че пазарите си остават фрагментирани на национално ниво, като ограничават избора на потребителя и водят до по-високи разходи по текущи сметки, заеми или разплащания. Големите различия в цените, маржа на печалбата и моделите на продажба между държавите-членки, както и високата степен на хомогенност в рамките на държавите-членки са показателни за продължаващо наличие на регулаторни и поведенчески бариери пред конкуренцията.

37. По каналите на европейската индустрия на разплащателни карти годишно преминават 1 350 милиарда EUR, като генерираната сума от банкови такси възлиза на 25 милиарда EUR. Индустрията на разплащателните карти е силно концентрирана, което води до високи такси и печалби. Правилата, по които се управляват мрежите (включително дуопола Visa/MasterCard и националните картови схеми, управлявани от основните местни банки) пораждат проблеми за конкуренцията.

38. На 3 октомври Комисията наложи глоба на Visa International и Visa Europe (Visa) в размер на 10,2 милиона EUR за отказа ѝ да приеме Morgan Stanley за член от март 2000 г. до септември 2006 г. [50]

39. С решение от 17 октомври Комисията заключи, че сдружението Groupement des Cartes Bancaires (CB) е нарушило член 81 от Договора за ЕО[51]. Комисията констатира, че сдружението е предприело ценови мерки, които възпрепятстват издаването на карти на конкурентни цени от определени банки във Франция, които членуват в сдружението, като е поддържало изкуствено завишена цената на разплащателните карти и по-този начин е облагодетелствало големите френски банки.

40. На 19 декември Комисията прие решение, което забранява многостранните обменни такси (MIFs) при трансгранични картови плащания с MasterCard и кредитни и дебитни карти Maestro между държавите-членки от Европейското икономическо пространство[52].

41. На 25 септември Комисията прие окончателния доклад относно проучването в сектора на бизнес застраховането [53] , който беше публикуван заедно с подробен работен документ на службите на Комисията, съдържащ пълните резултати. В областта на държавните помощи на 18 юли Комисията одобри двата останали случая на рекапитализация в сектора на Landesbank (WestLB и Nord/LB) в Германия като отговарящи на критериите от теста за частните икономически инвеститори на пазара [54]. През лятото кризата с ипотечните кредити в САЩ започна да оказва сериозно влияние върху няколко европейски банки, което изискваше значителна публична помощ, за да се запази финансовата самостоятелност на банките. Комисията започна разследвания по два случая, отнасящи се до немските банки IKB и Sachsen LB. На 5 декември беше взето решение, че помощта за оздравяване на банката Northern Rock на Обединеното кралство е съвместима с правилата за отпускане на държавни помощи[55]. Някои последващи допълнителни мерки в подкрепа на Northern Rock също са в процес на оценяване.

42. На 9 октомври Съветът по икономическите и финансовите въпроси (EКОФИН) одобри Заключения, които предлагат поредица от действия за засилване на споразуменията за финансова стабилност , като inter alia прикани Комисията и държавите-членки да работят съвместно, за да се изясни кога една криза в банковия сектор може да се счита от Комисията за „сериозен дисбаланс в икономиката“ съгласно Договора за ЕО и правилата за Държавни помощи. Той също така прикани Комисията да обмисли рационализиране на процедурите фокусирайки се на това как могат да бъдат бързо обработвани запитвания за държавни помощи при критични ситуации.

43. Що се отнася до фискалните помощи, след уведомление от органите на Нидерландия,[56] на 7 февруари Комисията откри официална процедура на разследване срещу схемата „Groepsrentebox“. На 21 март Комисията започна производства и срещу подобна схема, съществуваща в Унгария[57]. И двете схеми намаляват данъчната тежест за дружества по отношение на нетния баланс на лихвите, получени от и платени на техни филиали. Комисията оцени и одобри поредица от концентрации в сектора на финансовите услуги. В случаите с ABN AMRO [58] Комисията анализира предложеното придобиване на холандската банка ABN AMRO от консорциум, сформиран от RBS, Fortis и Santander.

2.3. Електронни съобщения

44. Регулаторната рамка, която влезе в сила през 2002 г., спомага за нарастване на конкуренцията на пазарите на съобщения. В този контекст, през декември Комисията предложи [59] броят на пазарите, подлежащи на ex ante регулиране да бъде намален повече от два пъти — от 18 на 7. Има вероятност еx ante регулирането да бъде премахнато в много области и по-голяма част от индустрията да бъде подчинена само на правилата за конкуренция на ЕС.

45. Като цяло, пазарите на мобилна телефония са ефективно конкурентни на ниво продажби на дребно. Въпреки това, за пазарите на продажби на едро на мобилни разговори до крайни точки и, съгласно предходната Препоръка на Комисията относно релевантните пазари[60], за мобилния достъп и началото на обажданията беше предложено да подлежат на ex ante регулиране.

46. През годината Комисията направи оценка на 170 уведомления от националните регулаторни органи и прие 66 писма с коментари и 49 писма без коментари съгласно механизма за провеждане на консултации, определен в член 7 от Рамковата директива[61] (РД). В пет от случаите Комисията изрази сериозни съмнения относно съвместимостта на мерките, за които е била уведомена, със законодателството на ЕС и започна втора фаза на разследване съгласно член 7, параграф 4 от РД. По един от случаите Комисията прие решение за налагане на вето.

47. Що се отнася до прилагането на конкурентното право на ЕС в сектора на електронните съобщения, най-важното решение, прието от Комисията през 2007 г., беше решението от 4 юли срещу Telefónica (вж. 1.1.2. по-горе).

48. Прегледът на регулаторната рамка през 2007 г. накара Комисията да предложи през ноември регулаторен пакет (включващ две директиви, регламент за създаването на Европейски орган за пазара на електронни съобщения (EECMA) и Препоръката относно релевантните пазари)[62]. С изключение на новата Препоръка относно релевантните пазари, която влезе в сила през декември, законодателните части на предложения регулаторен пакет ще влязат в сила само след приемането им от Съвета и Европейския парламент, което се очаква да стане през 2010—2011 г.

49. Системно високите такси на международните роуминг услуги накараха Комисията да изготви предложение въз основа на член 95 от Договора за ЕО, Регламент за роуминга[63], който влезе в сила на 30 юни и ще се прилага за срок от три години. В резултат на това всички държави-членки бяха задължени в срок до 30 юли да започнат да предлагат на всички свои абонати Eurotariff, която автоматично да се прилага от 30 септември, освен ако абонатът не е избрал друга тарифа. С Eurotariff се определя таван на цените на дребно на входящите и изходящите разговори осъществени в чужбина[64]. Комисията трябва да докладва през 2008 г. пред Съвета и Европейския парламент за функционирането на регламента и по-специално дали срокът му на действие следва да бъде удължен и/или обхватът му да бъде разширен и да включва други услуги, като изпращането на съобщения или данни в режим на роуминг.

50. Комисията прие няколко решения, отнасящи се до схемите за държавно финансиране на широколентови връзки в селските или отдалечени райони, които нямат или са с ограничено широколентово покритие[65]. Комисията прие също така, при ясно определени обстоятелства, държавна намеса в полза на съвременните широколентови услуги в области, в които действащите оператори само отчасти предлагат основни широколентови услуги[66].

51. Комисията проведе предварително разследване по проекта „Безжична Прага“, първият случай на изграждане на общинска безжична мрежа, оценен от Комисията съгласно правилата за държавни помощи[67]. След промените в проекта Комисията заключи, че той не включва държавна помощ.

52. В областта на контрола върху концентрациите Комисията разчиташе на динамичен подход по отношение на бързо развиващи се пазари като тези разгледани в делото Syniverse/BSG [68], където Комисията изготви оценка на пазара на услуги за пренос на данни в режим на роуминг по GSM. Характеристиките на пазара (като наличността на технологията, необходима на конкурентите да навлязат на пазара) установени по време на задълбочено разследване, накара Комисията да вземе решение, с което да даде разрешението си, въпреки че концентрацията е включвала намаляване на действащите понастоящем участници на европейския пазар.

2.4. Информационни технологии

53. Комисията продължи да води производства срещу Microsoft , за да осигури изпълнение на решението от 2004 г.[69] по отношение на условията за ценообразуване и лицензиране на достъпа до информацията за съвместимост във връзка с първото нарушение, изразяващо се в отказ за доставка. Съгласно член 5 от решението от 2004 г. тези условия трябва да са разумни и недискриминационни. През 2006 г. Комисията наложи на Microsoft окончателна глоба в размер на 280,5 милиона EUR за това, че дружеството не е предоставило пълна и точна информация относно съвместимостта[70]. Впоследствие, на 1 март, Комисията изпрати до Microsoft изложение на възражения, съдържащо предварителната оценка на Комисията, че дружеството Microsoft не е изпълнило своите задължения да предлага пълна и точна информация относно съвместимостта при разумни и недискриминационни условия[71].

54. След като на 17 септември Първоинстанционният съд отхвърли елементите по същество от искането на Microsoft за анулиране на решението от 2004 г., на 22 октомври Microsoft обяви значително понижаване на лицензионните си такси. Дружеството предложи също актуализирана версия на съответните споразумения за лицензиране. Оттогава Комисията не е имала други възражения относно изпълнението на решението от 2004 г.[72] от страна на Microsoft.

55. На 26 юли на дружеството Intel е изпратено изложение на възражения, с предварителното заключение на Комисията, че Intel е участвало в три вида непочтени практики, които са имали за цел да изключат AMD, главният конкурент на Intel, от пазара на процесори x86 CPU.

56. На 30 юли Комисията изпрати изложение на възражения на Rambus, като подчерта предварителното си становище, че дружеството Rambus е злоупотребило с господстващото си положение, като е изисквало неоснователно високи авторски възнаграждения за ползването на определени патенти за чипове DRAMS[73]. Предварителното становище на Комисията е, че Rambus е имало умишлено измамно поведение на международно ниво в контекста на процеса за установяване на стандарти, под формата на т. нар. „патентна засада“[74].

57. На 30 август Комисията откри производство[75] срещу дружеството Qualcomm Inc ., производител от САЩ на чипове и държащо IP правата на стандартите CDMA и WCDMA за мобилна телефония. Според подадените жалби, практиките за издаване на лицензи от Qualcomm не са справедливи, приемливи и недискриминационни („FRAND“) и поради това може да нарушават правилата на конкуренцията на ЕО (член 82 от Договора за ЕО).

58. В областта на държавните помощи Комисията прие окончателно решение, с което се одобрява данъчният кредит, предоставен от Франция в полза на създаването на видеоигри[76]. За тази мярка е постъпило уведомление съгласно член 87, параграф 3, буква г) от Договора за ЕО[77]. Тя дава възможност на производителите на видеоигри във Франция, които подлежат на облагане, да намалят с 20 % признатите разходи за производство на определени видеоигри. Това е първият случай, в който изключението за културата, заложено в член 87, параграф 3, буква г) от Договора за ЕО, се прилага за видеоигри.

2.5. Медии

59. Комисията продължи да наблюдава процеса на преминаване от аналогово към цифрово радиоразпространение . През юли тя изпрати обосновано становище[78] на Италия в резултат на подадена жалба от Асоциацията за защита на потребителите в Италия Altroconsumo[79]. Комисията счита, че законодателството на Италия е в противоречие с регулаторната рамка за електронни съобщения на ЕС[80].

60. В областта на държавните помощи Комисията продължи да прилага подхода, възприет в предишни решения, отнасящи се до държавно финансиране за подпомагане на цифровизацията. Комисията одобри три схеми за подпомагане (две в Италия[81] и една в Испания[82]) относно придобиването на цифрови декодери с отворен API[83] и за покриване на разходите по адаптирането на съществуващите колективни аналогови наземни антени. Комисията прие две решения, с които отхвърли схемите за субсидиране в Италия[84] и във федералната провинция Северен Рейн–Вестфалия в Германия[85].

61. Макар Комисията да признава, във връзка с Протокола от Амстердам относно системата за обществено радио- и телевизионно разпространение, че е в прерогативите на държавите-членки да организират и финансират общественото радио- и телевизионно разпространение, тя смята, че финансирането на обществените медии посредством бюджетни вноски или финансиране на лицензионни такси представлява държавна помощ[86]. Държавните помощи за обществени медии все пак могат да бъдат обявени за съвместими, ако са изпълнени изискванията на член 86, параграф 2 (допълнително конкретизирани в Съобщението относно радио- и телевизионното разпространение[87]).

62. Комисията прие две решения, отнасящи се до финансирането на обществените медии съгласно член 86, параграф 2 от Договора за ЕО във връзка със Съобщението относно радио- и телевизионното разпространение. Първото се отнася до одобрението на финансиране от страна на правителството на Испания на мерките за съкращаване на персонала, предприети от обществената телевизия RTVE[88] в Испания. Второто е свързано с прекратяването от страна на Комисията на разследването на общия режим за финансиране в полза на обществени медии в Германия (ARD и ZDF[89]).

63. През април Комисията изпрати изложение на възражения до големи звукозаписни компании и Apple във връзка със споразумения между всяка една звукозаписна компания и Apple, които ограничават онлайн продажбите на музика, в противоречие с член 81 от Договора за ЕО. По време на производството Apple обяви, че ще изравни своите цени за сваляне на песни от онлайн магазина iTunes в Европа преди средата на 2008 г., с което ще се прекрати различното третиране на потребители от Обединеното кралство. Въз основа на това и след други разяснения Комисията приключи делото.

64. Комисията продължава да отдава първостепенен приоритет на осигуряването на достъпност до продукти с популярно съдържание при открити и прозрачни условия , които да позволяват на максимален брой оператори да участват в търгове за придобиване на права. През 2007 г. Комисията приключи разследване съгласно член 81 от Договора за ЕО, отнасящо се до съвместното закупуване на телевизионни права за спортни събития от Европейския съюз за радио и телевизия (EBU) и неговите членове.

65. По отношение на контрола върху концентрациите в медийния сектор може да се изтъкне сливането между SFR/Tele2 [90]. Тази концентрация беше одобрена под условия, които да гарантират ефективна конкуренция на пазара на платена телевизия във Франция. По отношение на музикалната индустрия, по делото Sony/BMG-II [91], Европейската комисията предостави регулаторно одобрение за създаването на съвместно предприятие, обединяващо звукозаписната дейност на Sony и Bertelsmann, след като Първоинстанционният съд отмени предходното решение на Комисията от 2004 г. В областта на издаването на музика, Комисията одобри под определени условия и концентрацията между Universal и BMG.

2.6. Автомобилна индустрия

66. Комисията продължи да наблюдава процесите в сектора inter alia посредством докладите си относно цените на автомобилите[92]. Регламентът за групово освобождаване в сектора на моторните превозни средства [93] определя специален режим за автомобилния сектор с цел засилване на вътрешномарковата конкуренция.

67. С оглед на засилване на конкуренцията на пазара на следпродажбените услуги, на 13 септември Комисията прие четири решения за поемане на задължения [94] съгласно член 9, параграф 1 от Регламент (ЕО) № 1/2003, които задължават четири производители на автомобили (DaimlerChrysler, Toyota, General Motors и Fiat) до май 2010 г. да предоставят техническа информация относно сервизното обслужване на произвежданите от тях моторни превозни средства на всички независими сервизи в ЕС. След това Регламентът относно вредните емисии от моторни превозни средства[95] ще задължи производителите на моторни превозни средства да предоставят на независими сервизи за ремонтни услуги стандартизиран достъп до цялата техническа информация, свързана с ремонтните дейности.

68. След 2005 г. и 2006 г., 2007 г. беше още една година, в която концентрациите в автомобилната индустрия до голяма степен засегнаха сегмента на доставчиците на автомобили. Една голяма концентрация включваше двете немски дружества Continental AG и Siemens VDO Automotive AG. Тя беше разрешена от Комисията на 29 ноември[96].

69. През 2007 г. бяха разгледани редица държавни помощи съгласно определени общи рамки за държавни помощи, каквито са правилата за отпускане на помощи за регионално развитие и преструктуриране[97]. Комисията провери и условията за приватизация на държавни производители на автомобили. В случая с Automobile Craoiva, производител на автомобили в Румъния (бившият Daewoo Craoiva) Комисията започна официална процедура по разследване съгласно член 88, параграф 2 от Договора за ЕО, тъй като според условията на приватизацията имаше вероятност да се създаде предимство за предприятието в процес на приватизация[98].

2.7. Транспорт

70. Политиката на конкуренция в транспортния сектор цели да се осигури ефективно функциониране на пазарите, които са били либерализирани неотдавна или са в процес на либерализация.

71. В областта на автомобилния транспорт международните пазари до голяма степен са либерализирани, както по отношение на пътници, така и на товари. Националният автомобилен превоз на товари също е либерализиран чрез Регламента на Съвета относно условията, при които превозвачи, установени извън държава-членка, могат да осъществяват вътрешен автомобилен превоз на товари в тази държава-членка[99], докато националните пазари за превоз на пътници до голяма степен все още се ползват с протекционизъм. При прилагането на правилата за отпускане на държавни помощи в този сегмент, Комисията поддържа политиката си на одобряване на помощи, с цел да насърчи въвеждането на чисти технологии, по-специално при стари моторни превозни средства[100]. Във връзка с прилагането на правилата за обществени поръчки и отпускане на държавни помощи по договори за обществени услуги и отдаване на концесия на комунални услуги, след преразглеждане беше приет Регламент за обществените услуги в областта на наземния транспорт, който ще влезе в сила през декември 2009 г.[101]

72. Завършено е отварянето на пазара на товарния жп транспорт . Въпреки това, един от оставащите структурни проблеми се отнася до отделянето/независимостта на основни функции за недискриминационен достъп до мрежата и липса на административен капацитет и независимост на регулаторните органи в областта на железопътния транспорт[102].

73. По отношение на пътническия жп транспорт , на 23 октомври Съветът и Парламентът най-накрая приеха Третия железопътен пакет, слагайки край на един дълъг законодателен процес[103]. Третият законодателен пакет относно железопътния транспорт ще отвори пазара на международните пътнически превози, включително за каботажни превози.

Комисията също така подготви проект на насоки за отпускане на държавни помощи на жп предприятия [104] с оглед на повишаването на законовата сигурност и прозрачността във връзка с продължаващото отваряне на пазара.

74. Чрез морския транспорт се извършва около 50 % от външната търговия със стоки по критерий тегло и около 20 % от търговията между държавите-членки. През 2007 г. Комисията насърчаваше уеднаквяването на схемите за помощ в морския транспорт, за да се осигурят във възможно най-голяма степен равни условия на конкуренция в Европа, включително при дейностите по влачене и драгиране[105]. На 13 септември 2007 г. Комисията обяви за обществено обсъждане[106] проект за Насоки относно прилагането на член 81 от Договора за ЕО към морските транспортни услуги.

75. В областта на въздушния транспорт на 19 октомври Комисията прикани заинтересовани страни да обсъдят ангажиментите, предложени от 8 члена на авиосдружението SkyTeam, а именно Aeromexico, Alitalia, CSA Czech Airlines, Delta Air Lines, KLM, Korean Air, Northwest Airlines и Air France[107]. Целта на тези ангажименти е да се отговори на опасения на Комисията във връзка със спазването на член 81 от Договора за ЕО, изразени в нейното изложение на възражения на 15 юни 2006 г. [108]

76. На 27 юни Комисията прие решение за забрана на предложението за придобиване на Aer Lingus от страна на Ryanair . Придобиването би обединило двете водещи авиокомпании, опериращи от Ирландия, които са в силна конкуренция помежду си. Както Ryanair, така и Aer Lingus до момента са най-големите авиокомпании, предлагащи полети на къси разстояния до и от Ирландия. Тяхното присъствие е особено силно по маршрути до и от Дъблин, където след сливането новата компания би заела 80 % от целия вътрешноевропейски трафик.

77. През 2007 г. Комисията приключи разследването относно правителствена помощ, оказана на превозвач в затруднение ( Cyprus Airways [109]), като заключи, че планът за преструктуриране, предоставен от кипърските власти, е съвместим с общия пазар. Във връзка с проточилия се случай с Olympic Airways/Airlines Комисията започна допълнителна процедура по разследване на предполагаемо отпускане на държавна помощ на това дружество от 2005 г. досега.[110]

78. На 30 април Европейският съюз и Съединените американски щати подписаха договор за създаване на открито авиационно пространство между ЕС и САЩ [111]. Това споразумение, което влиза в сила на 30 март 2008 г., позволява консолидирането на въздухоплавателния сектор на ЕС, като признава всички европейски авиокомпании за „въздушни превозвачи на Общността“ и позволява всеки един такъв въздушен превозвач на Общността да лети от всяка точка в ЕС до всяка точка в САЩ и обратно без ограничения в ценообразуването или капацитета. То също така включва разпоредби за засилване на сътрудничеството между Комисията и Министерството на транспорта на САЩ (DoT) в областта на конкуренцията.

2.8. Пощенски услуги

79. Комисията води активни преговори по своето предложение съгласно процедурата на съвместно вземане на решение (член 251 от Договора за ЕО)[112]. След първото четене в Парламента, Съветът постигна политическо споразумение по време на Съвета по далекосъобщения и енергетика в Люксембург на 1 октомври. Въз основа на това споразумение, на 8 ноември Съветът прие официално Общата позиция. Общата позиция определя за начална дата на отваряне на пазара 2011 г., а за някои държави-членки 2013 г.

80. В областта на държавните помощи Комисията проучи по-специално компенсациите за задължения за обществени услуги, предоставени на пощенски оператори, с цел да се гарантира, че тези компенсации не надвишават действителните разходи по изпълнение на задълженията за обществени услуги и не водят до кръстосано субсидиране на търговски дейности.

81. В случаите, когато една компенсация за услуга от общ икономически интерес (SGEI) не изпълнява условията, определени в съдебната практика по делото Altmark [113] и поради това няма как да не бъде квалифицирана като държавна помощ, тя все пак може да бъде обявена за съвместима с Договора за ЕО съгласно член 86, параграф 2[114]. Условията, при които една компенсация SGEI може да бъде обявена за съвместима, са изяснени в Рамка на Общността от 2005 г.[115] По-специално, Рамката изисква компенсацията да не надвишава разходите по изпълнение на задълженията за обществени услуги.

82. Сред решенията за отпускане на държавни помощи могат да се споменат две разрешения в полза на пощенските служби на Обединеното кралство (на 7 март[116] и на 29 ноември[117]). Комисията реши също така да започне официално разследване срещу Германия, за да се оцени дали дружеството Deutsche Post AG е получила свръхкомпенсации за изпълнението на задълженията си във връзка с предоставянето на универсални услуги[118].

83. Комисията обърна особено внимание на държавните помощи под формата на неограничени гаранции . На 25 април Комисията официално обърна внимание на споразумението с Полша да преустанови неограничената държавна гаранция, от която се ползва пощенската служба на Полша[119]. На 29 ноември Комисията реши да започне задълбочено разследване, за да провери дали пощенската служба на Франция — La Poste, в качеството си на държавно предприятие, не се ползва от неограничена държавна гаранция[120]. В друг случай, свързан с La Poste, Комисията предостави условно одобрение на помощ за финансиране на пенсии[121].

3. Европейската мрежа по конкуренцията и националните съдилища — преглед на сътрудничеството

84. 2007 г. беше третата пълна година от прилагането на системата за изпълнение, установена с Регламент 1/2003. През 2007 г. допълнително укрепна сътрудничеството между членовете на Европейската мрежа по конкуренция, т.е. националните органи по конкуренцията на държавите-членки и Комисията. Действителните интензивност, обхват и потенциал на сътрудничеството в рамките на Европейската мрежа по конкуренция надхвърлят законовите задължения , определени в Регламент 1/2003.

85. Ключовите области разглеждани в рамките на Европейската мрежа по конкуренцията, включват възможността националните органи по конкуренцията на държавите-членки да не прилагат антиконкурентни държавни мерки при изпълнението на разпоредбите на членове 81 и 82 от Договора за ЕО (вследствие на постановлението на Съда на ЕО по делото CIF [122]).

86. През 2007 г. продължи процесът на сближаване в контекста на Регламент 1/2003. Отвъд законовите задължения, произтичащи от прилагането на регламента, налице е тенденция към по-голямо сближаване на националните процесуални закони и политики.

87. Красноречив пример за по-нататъшна тенденция към сближаване е моделът на Европейската мрежа по конкуренцията относно програмата за освобождаване от глоби или намаляване на техния размер [123]. Програмата, която беше разработена в рамките на работната група по политиката на освобождаване от глоби или намаляване на техния размер на Европейската мрежа по конкуренцията през 2006 г., вече постигна много окуражаващи резултати през първата година след приемането си.

88. Друг пример е наличието на голям брой национални органи по конкуренция, които имат правото да приемат решения за поемане на задължения съгласно член 9 от Регламент 1/2003. Вследствие на това през 2007 г. значително нарастна броят на такива решения в рамките на решенията, съобщени на Комисията въз основа на член 11, параграф 4 от Регламент 1/2003 (29 решения за поемане на задължения през 2007 г. в сравнение със 7 през 2006 г.).

89. Комисията беше информирана, съгласно член 11, параграф 3 от Регламент 1/2003, за около 140 нови случая, предмет на разследване от страна на националните органи по конкуренцията на държавите-членки[124]. Случаи на клъстери са наблюдавани inter alia в секторите на енергетиката, храните и медиите. Службите на Комисията разгледаха или дадоха препоръки по значителен брой дела, разглеждани от националните органи по конкуренция на държавите-членки, след получаване на информация съгласно член 11, параграф 4 или при неофициално запитване . До настоящия момент Комисията не се е възползвала от възможността да освободи даден национален орган по конкуренция от неговите компетенции по определен случай, като започне производство съгласно член 11, параграф 6.

90. По силата на член 15, параграф 1 от Регламент 1/2003, даващ право на националните съдии да поискат от Комисията информация, с която тя разполага, или да я помолят за становище по въпроси, свързани с прилагането на правилата на конкуренция на ЕС, Комисията е изпратила три становища до национални съдии : две в отговор на молби от съдилища в Швеция и едно на съд в Испания.

91. Член 15, параграф 2 от Регламент 1/2003 изисква от държавите-членки да изпращат на Комисията копие от всички писмени съдебни решения на национални съдилища, постановени във връзка с прилагането на членове 81 или 82 от Договора за ЕО. Комисията получи копия на около 50 решения, издадени през 2007 г., които са публикувани на интернет страницата на Генерална дирекция „Конкуренция“[125].

92. Член 15, параграф 3 от Регламент 1/2003 гласи, че когато това е от значение за последователното прилагане на член 81 и член 82 от Договора за ЕО, Комисията по своя собствена инициатива може да изпраща писмени становища до съдилища на държавите-членки и може също така да изразява устни становища с позволението на въпросните съдилища. Комисията реши да се намеси в качеството си на amicus curiaе съгласно член 15, параграф 3 от Регламент 1/2003 при един случай в Холандия, отнасящ се до възможността за намаляване на данъчната основа вследствие на глоби, наложени от Комисията поради нарушаване на конкуренцията.

93. Постоянно обучение и квалификация на националните съдии по отношение на правото на ЕС в областта на конкуренцията е много важно, за да се гарантира ефективно и последователно прилагане на тези правила. От 2002 г. Комисията е съфинансирала 35 проекта за обучение, посредством които до края на 2007 г. е било осигурено обучението на 3500 съдии. Нова правна основа беше приета на 25 септември[126]. Въз основа на съответната Работна Програма 2007, в края на 2007 г. беше отправена покана за представяне на предложения за обучение на национални съдии, свързано с правото на ЕС в областта на конкуренцията[127].

4. Международни дейности

94. В контекста на разширяването, страните кандидатки трябва да изпълнят редица изисквания в областта на конкуренцията като условие за присъединяване към ЕС, включително приемането на национално законодателство, съвместимо с достиженията на правото на ЕС. Те трябва също така да създадат необходимия административен капацитет и да покажат убедителни резултати относно практическото прилагане на националното законодателство. Генерална дирекция „Конкуренция“ оказва техническа помощ и подкрепа на страните кандидатки при изпълнението на тези изисквания и извършва постоянен мониторинг на тяхната степен на готовност за присъединяване към ЕС.

95. През 2007 г. особено се задълбочи сътрудничеството с Хърватия и Турция. Тези страни кандидатки трябва да изпълнят „показателите за отваряне на глави“, преди да започнат преговорите по глава „Конкуренция“. Генерална дирекция „Конкуренция“ оказва съдействие на страните от Западните Балкани за по-нататъшно привеждане на техните правила на конкуренция в съответствие с правото на ЕС.

96. Комисията си сътрудничи на двустранна основа с редица органи по конкуренцията, и по-специално с органите на най-големите търговски партньори на ЕС. Европейският съюз има специални споразумения за сътрудничество по въпросите на конкуренцията със САЩ, Канада и Япония.

97. През годината Генерална дирекция „Конкуренция“ проведе няколко срещи с Комисията на Корея за лоялна търговия (KFTC), за да обсъдят сключване на споразумение за двустранно сътрудничество в областта на конкуренцията.

98. В допълнение, Генерална дирекция „Конкуренция“ играе важна роля по време на продължаващите преговори по подписване на споразумения за зони за свободна търговия с Индия и Южна Корея и по търговската част от споразуменията за асоцииране с Общността на държавите от района на Андите, с цел да се гарантира, че антиконкурентни практики (вкл. държавни помощи) няма да подкопаят търговията и другите икономически ползи от тези споразумения.

99. Главна дирекция „Конкуренция“ продължи да играе водеща роля в Международната мрежа по конкуренцията.

5. Междуинституционално сътрудничество

100. Комисията продължи да си сътрудничи с другите институции на Общността съгласно съответните споразумения или протоколи, по които съответните институции са страни[128].

101. Както всяка година, по собствена инициатива Европейският парламент публикува доклад във връзка с годишния доклад на Комисията за политиката в областта на конкуренцията за предходната година, след обмяна на мнения по повдигнатите в доклада въпроси.

102. Комисията също така взе участие в обсъждания, проведени в Европейския парламент относно политически инициативи на Комисията като реформата в областта на държавните помощи (по-специално Насоките за опазване на околната среда и предложението за Общ регламент за групово освобождаване) и проучването в сектора на финансовите услуги. Комисарят и/или генералният директор, отговарящ за конкуренцията, редовно обменят гледни точки с отговорните Парламентарни комисии за обсъждане на въпроси, свързани с конкуренцията.

103. Комисията работи в тясно сътрудничество и със Съвета, като го информира за важни политически инициативи в областта на конкуренцията — например реформата в областта на държавните помощи и проучванията в сектора на енергетиката и на финансовите услуги; като участва в работни групи на Съвета, които се занимават с въпроси на конкуренцията и като поддържа тесни връзки със съответното Председателство.

104. Освен това Комисията осведомява Европейския икономически и социален комитет и Комитета на регионите във връзка с големи политически инициативи и участва в дебати, които могат да се водят в съответния комитет, като например дебата по приемането на годишния доклад на Европейския икономически и социален комитет по годишния доклад на Комисията за политиката в областта на конкуренцията.

[1] http://ec.europa.eu/comm/competition/index_en.html

[2] Известие на Комисията относно освобождаване от глоби и намаляване на техния размер по делата за картели, ОВ C 298, 8.12.2006 г., стр. 17.

[3] В случаите, когато са получени няколко заявления за освобождаване от глоби за едно и също предполагаемо нарушение, първото заявление се счита за заявление за освобождаване от глоби, а останалите — за заявления за намаляване на размера на глобите, освен ако първото заявление не е отхвърлено.

[4] Резолюция на Европейския парламент от 25 април 2007 г. относно Зелената книга за искове за вреди при нарушение на антитръстовите правила на ЕО (2006/2207 (INI)), е достъпна на:http://www.europarl.europa.eu/oeil/file.jsp?id=5378362

[5] Дело COMP/38.899, Скоростна кутия с газова изолация, Решение на Комисията от 24.1.2007 г.; дело COMP/38.823, Асансьори и ескалатори, Решение на Комисията от 21.2.2007 г.; дело COMP/37.766, Холандска бира, Решение на Комисията от 18 април 2007 г.; дело COMP/39.168, Галантерия Закопчалки, Решение на Комисията от 19.9.2007 г.; дело COMP/38.710, Битум Испания, Решение на Комисията от 3.10.2007 г.; COMP/38.432, Професионални видеокасети, Решение на Комисията от 20.11.2007 г.; дело COMP/39.165, Плоско стъкло, Решение на Комисията от 28.11.2007 г.; дело COMP/38.629, Хлоропренова гума, Решение на Комисията от 5.12.2007 г.

[6] В това число не са включени дружествата, които са получили освобождаване от глоби при сътрудничество съгласно известието за освобождаване от глоби или намаляване на техния размер

[7] Тази сума включва две предприятия, за които решенията са били одобрени повторно.

[8] Глоба, наложена на ThyssenKrupp group.

[9] Вж. съобщение за печата IP/07/956, 28.6.2007 г.

[10] Вж. съобщение за печата IP/07/400, 23.3.2007 г.

[11] Вж. IP/07/1858, 5.12.2007 г. и IP/08/164, 31.1.2008 г.

[12] Консолидирано юрисдикционно известие на Комисията съгласно Регламент (ЕО) № 139/2004 на Съвета относно контрола върху концентрациите между предприятия. Понастоящем юрисдикционното известие е достъпно на интернет страницата на ГД „Конкуренция“ на http://ec.europa.eu/comm/competition/mergers/legislation/draft_jn.html

[13] Това са: (i) Известие относно понятието "концентрация" (ОВ C 66, 2.3.1998 г, стр. 5); (ii) Известие относно понятието "пълнофункционални съвместни предприятия" (ОВ C 66, 2.3.1998 г., стр. 1); (iii) Известие относно понятието "засегнати предприятия" (ОВ C 66, 2.3.1998 г, стр. 14); и (iv) Известие относно изчисляване на оборот (ОВ C 66, 2.3.1998 г., стр. 25).

[14] Все още непубликувани в ОВ.

[15] ОВ C 210, 8.9.2007 г., стр. 14–40.

[16] От 777-те уведомления 53 % са се отнасяли главно за производствения сектор и сектора на услугите, 33 % — за селското стопанство, 8 % — за транспорта и 6 % — за рибното стопанство.

[17] Само в областта на селското стопанство броят на групово освободените мерки се е увеличил от 119 през 2006 г. на 496 през 2007 г. Държавите-членки също предоставиха около 200 мерки съгласно наскоро въведеното групово освобождаване за помощ за регионално развитие.

[18] В това число влизат: решения относно липсата на държавна помощ, решения да не се повдигат възражения, решения с положителен отговор, решения с условия и решения с отрицателен отговор.

[19] http://ec.europa.eu/comm/competition/state_aid/studies_reports/studies_reports.html Онлайн база, която съдържа електронна версия на всички доклади, както и серия от ключови показатели и голям масив от статистически таблици.

[20] Дело COM(2007) 791 окончателно, 13.12.2007 г., Доклад за държавните помощи от есента на 2007 г.

[21] http://ec.europa.eu/comm/competition/state_aid/regional_aid/regional_aid.cfm

[22] Те включват изграждането на два химически завода (дело N 898/2006, Repsol Polimeros ; дело N 899/2006, Artensa .); три отделни инвестиционни проекта в сектора на производство на целулоза и хартия в Португалия (дело N 900/2006, CELBI ; дело N 838/2006, Soporcel; дело N 564/2006, За бъдещето ); разширяването на електроцентрала в Унгария (дело N 907/2006, Mátrai Erőmű .); завод за производство на модули за слънчева енергия в Германия (дело N 863/2006, Avancis ); разширяването на завод за производство на автомобили в Словакия (дело N 857/2006, Kia Motors Slovakia ) и проект за инвестиране в автомобилния сектор в Република Чехия (N 661/2006, Hyundai Motor Manufacturing Czech ). Комисията също така одобри германска помощ за AMD за преобразуването и разширяването на съществуващите заводи за производство на микропроцесорни платки в Дрезден ( дело N 810/2006, AMD Dresden ).

[23] ОВ C 323, 30.12.2006 г., стр. 1.

[24] Два от проектите се отнасят до помощ за НИРД („ NanoSmart “ and „ HOMES “) на обща стойност 119 милиона EUR (дело N 185/2007, ОВ C 284, 27.11.2007 г., стр. 3, и дело N 89/2007, ОВ C 275, 16.11.2007 г., стр. 3). Други одобрени проекти включват: 26,5 милиона EUR помощ за НИРД програмата NeoVal (дело N 674/2006, ОВ C 120, 31.5.2007 г., стр. 2); 37,6 милиона EUR помощ за НИРД проекта „ Télévision Mobile Sans Limite “ (дело N 854/2006, ОВ C 182, 4.8.2007 г., стр. 5); 31 милиона EUR помощ за НИРД програмата OSIRIS (дело N 349/2007, ОВ C 304, 15.12.2007 г., стр. 5).

[25] ОВ С 194, 18.8.2006 г., стр. 2-22.

[26] Регламент (ЕО) № 68/2001 на Комисията относно прилагането на членове 87 и 88 от Договора за ЕО по отношение на помощта за обучение (ОВ L 10, 13.1.2001 г., стр. 20).

[27] Дело C 14/2006, Помощ за обучение за General Motors Antwerp (ОВ L 243, 18.9.2007 г., стр. 71).

[28] Дело N 541/2006, Fiat Auto S.p.A. (ОВ C 220, 20.9.2007 г., стр. 2).

[29] Дело N 206/2007, Помощ за обучение за Club Med Guadeloupe (ОВ C 284, 27.11.2007 г., стp. 5).

[30] Дело C 18/2007, Помощ за обучение за DHL Leipzig (ОВ C 213, 12.9.2007 г., стр. 28).

[31] ОВ C 311, 21.12.2007 г., стр. 21.

[32] Вж. Ottana (дело C 11/2007, Aiuto alla ristrutturazione di Ottana Energia Srl (ОВ C 122, 2.6.2007 г., стр. 22)); Ixfin (дело C 59/2007, Aiuto al salvataggio alla Ixfin SpA (Решение от 11.12.2007 г., все още непубликувано)) и New Interline (дело C 13/2007, Aiuto al salvataggio della New Interline SpA (ОВ C 120, 31.5.2007 г., стр. 12)).

[33] Вж. например Javor Pivka (C 19/2006, Помощ за преструктуриране за Javor Pivka, Решение на Комисията от 10.7.2007 г. (все още непубликувано)) и Novoles Straza (дело C 20/2006, Помощ за преструктуриране за Novoles Straza Решение на Комисията от 10.7.2007 г. (все още непубликувано)) (и двете са одобрени съгласно Насоките на Общността за държавните помощи за оздравяване и преструктуриране от 1999 г.), Techmatrans (дело C 6/2007, Помощ за преструктуриране на Techmatrans , Решение на Комисията от 28.11.2007 г. (все още непубликувано)) и Bison-Bial (дело C 54/2006, Помощ за преструктуриране на Bison-Bial , Решение на Комисията от 12 септември 2007 г. (все още непубликувано)).

[34] Вж. например Nuova Mineraria Silius (дело C 16/2006, Помощ за преструктуриране на Nuova Mineraria Silius (ОВ L 185, 17.7.2007 г., стр. 18)) и Biria (дело C 38/2005, Biria Gruppe (ОВ L 183, 13.7.2007 г., стр. 27)).

[35] Вж. например Legler (дело C 39/2007, Aiuto di stato per la ristrutturazione del gruppo Legler (ОВ C 289, 1.12.2007 г., стр. 22)), FagorBrandt (дело C 44/2007, Помощ за преструктуриране на FagorBrandt (ОВ C 275, 16.11.2007 г., стр. 18)) или Fluorite di Silius (дело C 60/2007, Помощ за Fluorite di Silius S.p.A , Решение на Комисията от 11.12.2007 г. (все още непубликувано)).

[36] Към ефективно прилагане на решенията на Комисията разпореждащи на държавите-членки да възстановят неправомерни и несъвместими държавни помощи (ОВ C 272, 15.11.2007 г.).

[37] Съобщението на Комисията „Стратегически цели за периода 2005—2009 г.“ гласи, че „ приоритет номер едно е да се възстанови устойчивият динамичен растеж в Европа в съответствие с Лисабонската стратегия“ COM(2005) 12 окончателно, стр. 3.

[38] Съобщение на Комисията до Европейския съвет: Стратегически доклад относно обновената Лисабонска стратегия за растеж и заетост: стартиране на новия цикъл (2008—2010 г.), поддържане на темпото на промяна ЧАСТ I (COM(2007) 803 окончателно).

[39] Предложение за Лисабонска програма на Общността за 2008—2010 г. (COM(2007) 804 окончателно). Вж. по-специално цел 5: Общността ще укрепи единния пазар, ще засили конкуренцията в сектора на услугите и ще предприеме по-нататъшни стъпки за интегриране на пазара на финансовите услуги.

[40] Вж. Предложение на Комисията от 11 декември за Препоръка на Съвета за актуализирането за 2008 г. на Широките насоки за икономическите политики на държавите-членки и Общността (COM(2007) 803 окончателно).

[41] Вж. споменатата по-горе цел 5, както и цел 8 относно енергията и изменението на климата. Вж. също приложението, в което се изброяват мерките на ниво ЕО, отнасящи се до тези цели.

[42] Вж. част 3.4 на стратегическия доклад, споменат по-горе.

[43] Съобщение на Комисията: проучване съгласно член 17 от Регламент (ЕО) № 1/2003 в секторите на природния газ и електричеството в Европа (окончателен доклад), COM(2006) 851 окончателно, и доклада на ГД „Конкуренция“ относно секторното проучване в областта на енергетиката, SEC(2006) 1724.

[44] Този пакет включва следните предложения: предложение за директива за изменение на Директива 2003/54/EО на Европейския парламент и на Съвета от 26 юни 2003 г. относно общите правила за вътрешния пазар на електроенергия, COM(2007) 528; предложение за директива за изменение на Директива 2003/55/EО на Европейския парламент и Съвета от 26 юни 2003 г. относно правила за вътрешния пазар на природен газ, COM(2007) 529; предложение за регламент за създаване на Агенция за сътрудничество между енергийните регулатори, COM(2007) 530; предложение за регламент за изменение на Регламент (EО) № 1228/2003 (електроенергия), COM(2007) 531; предложение за регламент за изменение на Регламент (EО) № 1775/2005 (газ), COM(2007) 532.

[45] Беше създадена специализирана подгрупа по енергията като част от сътрудничеството в рамките на Европейската мрежа по конкуренция. През 2007 г. тази подгрупа се занимаваше с национални практики във връзка с мерки в областта на конкурентните казуси.

[46] Целта на системата за балансиране е да гарантира, че вливанията в и оттеглянията от мрежата са идентични, с цел да се запази равновесието на системата.

[47] Решение от 20 ноември по дело за държавна помощ C 36/A/2006, все още непубликувано в ОВ, но е достъпно на интернет страницата на http://ec.europa.eu/comm/competition/state_aid/register/

[48] Относно Франция, вж. решение от 13.6.2007 г. по дело за държавна помощ C 17/2007, ОВ C 164 от 18.7.2007 г., стр. 9 и по отношение на Испания, вж. решение от 24.1.2007 г. по дело за държавна помощ С 3/2007 г., ОВ C 43, 27.2.2007 г., стр. 9.

[49] IP/07/114, 31.1.2007 г. и MEMO/07/40, 31.1.2007 г.

[50] Дело COMP/37.860.

[51] http://ec.europa.eu/comm/competition/antitrust/cases/decisions/38606/dec_en.pdf

[52] IP/07/1959, 19.12.2007 г. и MEMO/07/590, 19.12.2007 г.

[53] IP/07/1390, 25.9.2007 г.

[54] ОВ C 4, 9.1.2008 г., стр. 1. Този тест оценява дали, при подобни обстоятелства, един частен инвеститор, който работи при нормални условия на пазарна икономика, би извършил въпросната транзакция (напр. да вземе кредит или да вложи капитал в банката) и дали би направил същото при подобни условия.

[55] IP/07/1859, 5.12.2007 г.

[56] IP/07/154, 7.2.2007 г.

[57] IP/07/375, 21.3.2007 г.

[58] Дело COMP/M.4843, RBS/ABN AMRO assets, Решение на Комисията от 19.9.2007 г.; дело COMP/M.4845, Santander/ABN AMRO assets, Решение на Комисията от 19.9.2007 г. и дело COMP/M.4844, Fortis/ABN AMRO assets, Решение на Комисията от 3.10.2007 г.

[59] Препоръка на Комисията от 17 декември 2007 г. относно релевантните пазари на продукти и услуги от сектора на електронните съобщения, ОВ L 344, 28.12.2007 г., стр. 65. Препоръката относно релевантните пазари е важна част от регулаторната рамка. Тя изброява тези пазари, при които, според Комисията, ex ante регулирането е подходящият инструмент за насърчаване на конкуренцията, инвестициите и избора на потребителите. От гледна точка на политиката на конкуренция, главната цел на прегледа беше да даде оценка къде ex ante регулирането все още е необходимо и къде може да бъде премахнато.

[60] Препоръка на Комисията C(2003) 497 от 11.2.2003 г., ОВ L 114 от 8.5.2003 г., стр. 45.

[61] Директива 2002/21/EО на Европейския парламент и Съвета от 7.3.2002 г., ОВ L 108, 24.4.2002 г., стр. 33.

[62] Предложение за директива на Европейския парламент и Съвета за изменение на Директиви 2002/21/EО относно общата регулаторна рамка за електронните съобщителни мрежи и услуги, 2002/19/EО относно достъпа до и взаимосвързаността между електронните съобщителни мрежи и услуги, и 2002/20/EО относно одобряването на електронните съобщителни мрежи и услуги (COM(2007) 697), предложение за директива на Европейския парламент и Съвета за изменение на Директива 2002/22/EО относно универсалната услуга и правата на потребителите във връзка с електронните съобщителни мрежи, Директива 2002/58/EО относно обработката на лични данни и защита на правото на личен живот в сектора на електронните съобщения, Регламент (EО) № 2006/2004 относно сътрудничеството в областта на защитата на потребителите (COM(2007) 698) и предложение за регламент на Европейския парламент и Съвета за създаване на Европейски орган за пазара на електронни съобщения (COM(2007) 699); за преглед, вж. интернет страницата на ГД „Информационно общество и медии“: http://www.ec.europa.eu/information_society/policy/ecomm/library/proposals/index_en.htm

[63] Регламент (EО) № 717/2007 на Европейския парламент и Съвета от 27/6/2007 г. относно роуминга в обществени мобилни телефонни мрежи (ОВ L 171, 29.6.2007 г., стр. 32).

[64] На цена 0,49 EUR без ДДС за изходящи обаждания и 0,24 EUR без ДДС за входящи обаждания; тези ограничения на цените ще бъдат понижени допълнително през 2008 г. и 2009 г.

[65] Дело N 475/2007, Схема за национално широколентово покритие в Ирландия , Решение на Комисията от 25.9.2007 г.; Дело N 473/2007, Широколентови връзки за Alto Adige , Решение на Комисията от 11.10.2007 г.; Дело N 570/2007, Широколентови връзки в селските райони в Baden-Württemberg , Решение на Комисията от 23.10.2007 г.; Дело N 442/2007, Помощ в полза на широколентови връзки в отдалечените райони на Veneto , Решение на Комисията от 23.10.2007 г.

[66] Делo N 746/2006, North Yorkshire NYNET Prоject Обединеното кралство , Решение на Комисията от 21.2.2007 г.; Дело N 890/2006, Помощ за Sicoval за мрежа с много висок дебит , Решение на Комисията от 10.7.2007 г.

[67] Дело NN 24/2007, Общинска безжична мрежа в Прага , Решение на Комисията от 30.5.2007 г.

[68] Дело COMP/M.4662, Syniverse/BSG , Решение на Комисията от 4.12.2007 г.

[69] Решение на Комисията от 24 май 2004 г. относно производство по член 82 от Договора за ЕО и член 54 от Споразумението за ЕИП срещу Microsoft Corporation, дело COMP/37.792, Microsoft (ОВ L 32, 6.2.2007 г., стр. 23).

[70] http://ec.europa.eu/comm/competition/antitrust/cases/decisions/37792/art24_2_decision.pdf

[71] http://ec.europa.eu/rapid/start/cgi/guesten.ksh?p_action.gettxt=gt&doc=MEMO/07/90|0|RAPID &lg=EN

[72] http://ec.europa.eu/rapid/start/cgi/guesten.ksh?p_action.gettxt=gt&doc=IP/07/1567|0|RAPID&lg=EN На 27 февруари 2008 г. Комисията наложи парична глоба в размер на 899 милиона EUR на Microsoft за неспазване на решението от 2004 г. за периода преди 22 октомври 2007 г. Това решение, прието съгласно член 24, параграф 2 от Регламент 1/2003 гласи, че преди 22 октомври 2007 г., Microsoft е изисквало неразумни цени за достъп до интерфейс документация за сървъри на работни групи (вж. IP/08/318, 27.2.2008 г.).

[73] DRAMS представляват „работната“ памет на компютъра.

[74] Вж. http://ec.europa.eu/comm/competition/antitrust/cases/index/by_nr_77.html#i38_636

[75] Вж. http://ec.europa.eu/comm/competition/antitrust/cases/decisions/39247/proceedings.pdf

[76] Дело C 47/2006, Данъчен кредит, предоставен от Франция в полза на създаването на видеоигри, Решение на Комисията от 11 декември 2007 г.

[77] Тази разпоредба гласи, че „помощите за насърчаване на културата и опазване на наследството, доколкото тези помощи не засягат условията на търговия и конкуренция в рамките на Общността в степен, противоречаща на общия интерес“, може да бъдат обявени за съвместими с Общия пазар.

[78] Вторият етап на процедурата по нарушение съгласно член 226 от Договора за ЕО.

[79] IP/07/1114, 18.7.2007 г.

[80] Директива 2002/77/EО на Комисията от 16 септември 2002 г. относно конкуренция на пазарите за електронни съобщителни мрежи и услуги (ОВ L 249, 17.9.2002 г., стр. 21).

[81] Дело N 270/2006 Субсидии за цифрови декодери с отворен API (ОВ C 80, 13.4.2007 г.) и Дело N 107/2007 субсидии за idTV — Италия (ОВ C 246, 20.10.2007 г.).

[82] Дело N 103/2007, Подкрепа за придобиването на цифрови декодери и за адаптирането на антени в Soria, Решение на Комисията от 25.9.2007 г. (ОВ C 262, 1.11.2007 г.).

[83] Отворени АPI е термин, който се използва за описанието на съвременни програмни интерфейси (API), които улесняват съвместимостта, т.е. преносимост на интерактивно съдържание между механизми за доставяне с пълна функционалност на цялото съдържание.

[84] Дело C 52/2005 (ex NN 88/2005), Субсидии за цифрови декодери в Италия (ОВ L 147 8.6.2007 г.).

[85] Дело С 34/2006 (ex N 29/2005), Въвеждане на цифрова наземна телевизия (DVB-T) в Северен Рейн-Вестфалия, Решение на Комисията от 23.10.2007 г., все още непубликувано.

[86] Съгласно условията, определени в съдебното решение Altmark : Дело C-280/00 (Референция за предварително постановление на Федералния административен съд): Altmark Trans GmbH, Regierungspräsidium Magdeburg v Nahverkehrsgesellschaft Altmark GmbH [2003] ECR I-7747.

[87] Съобщение на Комисията относно прилагането на правилата за отпускане на държавни помощи за обществените радио- и телевизионни разпространители (ОВ C 320, 15.11.2001 г., стр. 5).

[88] Пълният текст на решението е публикуван на английски език на: http://ec.europa.eu/comm/competition/state_aid/register/ii/doc/NN-8-2007-WLWL-07.03.2007.pdf

[89] Пълният текст на решението е публикуван на английски език на:http://ec.europa.eu/comm/competition/state_aid/register/ii/doc/E-3-2005-WLWL-en-24.04.2007.pdf

[90] Дело COMP/M.4504, SFR/Tele2 , Решение на Комисията от 18.7.2007 г.

[91] Дело COMP/M.3333, Sony/BMG-II , Решение на Комисията от 3.10.2007 г.

[92] Последният доклад относно цени на автомобили, публикуван на 27 юли 2007 г.:http://ec.europa.eu/comm/competition/sectors/motor_vehicles/prices/2007_05_full.pdf

[93] Регламент № 1400/2002 на Комисията (EО) от 31 юли 2002 г. относно прилагането на член 81, параграф 3 от Договора по отношение на категории вертикални споразумения и съгласувани практики в сектора на моторните превозни средства, (ОВ L 203/30, 1.8.2002 г.).

[94] Вж. Решение на Комисията от 13.9.2007 г. във връзка с производство съгласно член 81 от Договора за ЕО (Дело COMP/39.140, DaimlerChrysler ) (ОВ L 317, 5.12.2007 г., стр. 76).

[95] Регламент (EО) № 715/2007 на Европейския парламент и Съвета от 20 юни 2007 г. относно типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 29.6.2007 г., стр. 1).

[96] Дело COMP/M.4878, Continental Siemens VDO, Решение на Комисията от 29.11.2007 г.

[97] Вж. 1.4.2. по-горе.

[98] Дело C 46/2007, Приватизация на Automobile Craoiva, Румъния (ОВ C 248, 23.10.2007 г., стр. 25).

[99] Регламент (ЕИО) № 3118/93 на Съвета от 25 октомври 1993 г. относно условията, при които превозвачи, установени извън държава-членка, могат да осъществяват вътрешен автомобилен превоз на товари в тази държава-членка, ОВ L 279, 12.11.1993 г., стр. 1–16.

[100] Решение на Комисията № 649/2006, ОВ C 139, 23.6.2007 г., стр. 13.

[101] Регламент (EО) № 1370/2007 на Европейския парламент и Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на Регламенти (ЕИО) № 1191/69 и (ЕИО) № 1107/70 на Съвета, ОВ L 315, 3.12.2007 г., стр. 1.

[102] Вж. Доклад на Комисията относно прилагането на Първия железопътен пакет (COM(2006) 189, окончателен, от 3 май 2006 г.). Вж. Препоръка на Комисията от 11 декември относно Препоръка на Съвета относно актуализирането през 2008 г. на Широките насоки на икономическите политики на държавите-членки и Общността (COM(2007) 803, окончателен). Вж. по-специално препоръката по отношение на Франция и Германия.

[103] Директива 2007/58/EО на Европейския парламент и на Съвета от 23 октомври 2007 г. за изменение на Директива 91/440/ЕИО на Съвета относно развитието на железниците в Общността и на Директива 2001/14/ЕО за разпределяне на капацитета на железопътната инфраструктура и събиране на такси за ползване на железопътната инфраструктура, ОВ L 315, 3.12.2007 г., стр. 44; Директива 2007/59/EО на Европейския парламент и на Съвета от 23 октомври 2007 г. за сертифициране на машинисти, управляващи локомотиви и влакове в рамките на железопътната система на Общността, ОВ L 315, 3.12.2007 г., стр. 51; Регламент (EО) № 1371/2007 на Европейския парламент и на Съвета от 23 октомври 2007 г. относно правата и задълженията на пътниците, използващи железопътен транспорт, ОВ L 315, 3.12.2007 г., стр. 14.

[104] http://ec.europa.eu/dgs/energy_transport/state_aid/consultation_ms_en.htm

[105] N 93/2006, ОВ C 300, 12.12.2007 г., стр. 22.

[106] ОВ C 215 , 14.9.2007 г., стр. 3; вж. също публикация в пресата IP/07/1325, 13.9.2007 г.

[107] IP 07/1558, 19.10.2007 г.

[108] MEMO/06/243, 19.6.2006 г.

[109] C 10/06, все още не е докладван.

[110] C 61/07, все още не е докладван.

[111] ОВ L 134, 25.5.2007 г., стр. 4.

[112] На 18 октомври 2006 г. Комисията внесе предложение за пълното отваряне на пазара на пощенски услуги на ЕО за конкуренция в срок до 2009 г., в съответствие с посочената времева рамка в настоящата Директива относно пощенските услуги.

[113] Дело C-280/00, Altmark Trans GmbH [2003] ECR I-7747.

[114] Съгласно член 86, параграф 2, предприятия, на които е възложена услуга от общ икономически интерес, могат да не прилагат правилата на конкуренцията, ако тези правила пречат на изпълнението, по закон или на практика, на зададените им специфични задачи.

[115] Рамка на Общността за държавна помощ под формата на компенсации за обществени услуги (ОВ C 297, 29.11.2005 г., стр. 4)

[116] Дело N 822/2006, Финансиране на задълженията на Post Office Limited (ОВ C 80, 13.4.2007 г., стр. 5).

[117] Дело N 388/2007, Post Office Ltd:Трансформиране. Решението е достъпно на интернет страницата на ГД „Конкуренция“: http://ec.europa.eu/comm/competition/state_aid/register/ii/, все още не е публикувано в ОВ.

[118] Дело C 36/2007, Жалба срещу правителството на Германия за отпускане на неправомерна държавна помощ на Deutsche Post (ОВ C 245, 19.10.2007 г., стр. 21). Тази помощ е била допълнение към помощта, която вече е била обявена за несъвместима в Решението на Комисията от 19 юни 2002 г. относно действията, предприети от Германия по отношение на Deutsche Post AG (ОВ L 247, 14.9.2002 г., стр. 27).

[119] Дело E 12/2005, Неограничена държавна гаранция в полза на Poczta Polska (ОВ C 284, 27.11.2007 г.).

[120] Дело C 56/2007 (ex E15/2005), Garantie illimitée de l’Etat en faveur de La Poste. Решението е достъпно на интернет страницата на ГД „Конкуренция“: http://ec.europa.eu/comm/competition/state_aid/register/ii/ все още не е публикувано в ОВ.

[121] Дело C 43/2006, Prоjet de réforme du financement des retraites des fonctionnaires de La Poste française. Решението е достъпно на интернет страницата на ГД „Конкуренция“: (http://ec.europa.eu/comm/competition/state_aid/register/ii), все още непубликувано в ОВ.

[122] Дело C-198/01, Consorzio Industrie Fiammiferi (CIF) и Autorità Garante della Concorrenza e del Mercato [2003] ECR I-8055.

[123] Програмата на Модела на Европейската мрежа по конкуренция е достъпна на: http://ec.europa.eu/comm/competition/ecn/index_en.html, заедно със списък на често задавани въпроси (MEMO/06/356).

[124] Около 45 % се отнасят до прилагането на член 81 от Договора за ЕО, 31,5 % се отнасят до прилагането на член 82 от Договора за ЕО и 23,5 % се отнасят до прилагането и на двата члена 81 и 82 от Договора за ЕО.

[125] http://ec.europa.eu/comm/competition/elojade/antitrust/nationalcourts/

[126] Решение № 1149/2007/EО на Европейския парламент и Съвета от 25 септември 2007 г. за създаване на специална програма "Гражданско правосъдие" за периода 2007—2013 г., (ОВ L 257 от 3.10.2007 г., стр. 16).

[127] Бюджетът, предвиден за тези целеви субсидии през 2007 г., е 800 000 EUR.

[128] Рамково споразумение от 26 май 2005 г. относно взаимоотношенията между Европейския парламент и Комисията; Протокол за сътрудничество между Европейската комисия и Европейския икономически и социален комитет от 7 ноември 2005 г.; Протокол относно споразуменията за сътрудничество между Европейската комисия и Комитета на регионите от 17 ноември 2005 г.